**Република Србија**

**Национални савет за културу**

**Београд, Влајковићева 3**

**Броj:06-00-8/2015-01**

**Датум:11. децембар 2015.**

**ДС**

**З А П И С Н И К**

**СА 43. РЕДОВНЕ СЕДНИЦЕ НАЦИОНАЛНОГ САВЕТА ЗА КУЛТУРУ КОЈА ЈЕ ОДРЖАНА 11. ДЕЦЕМБРА 2015. ГОДИНЕ**

Састављен дана 11.децембра 2015. године, у згради Народне скупштине Републике Србије, Београд, Краља Милана број 14, у Зеленом салону, на Четрдесеттрећој редовној седници Националног савета за културу (у даљем тексту: Савет).

Започето у 13.05 часова.

Присутни:

1. Милета Продановић, председник Савета

2. Егон Савин, заменик председника Савета

3. Ивана Стефановић, члан

4. Карољ Вичек, члан

5. Дејан Савић, вд. директор Народног позоришта у Београду;

6. Тамара Вучковић Манојловић, директорка Југословенског драмског позоришта

7. Александар Милосављевић, управник Српског народног позоришта;

8. Зоран Карајић, директор Шабачког позоришта;

9. Игор Јовичић, секретар Министарства културе и информисања

10. Ђурђијана Јовановић, извршилац у Министарству културе и информисања

11. Дејан Стојановић, секретар

Свој изостанак са данашње седнице оправдали су чланови: Миро Вуксановић, Душан Ковачевић, Милица Тодоровић, Александар Денић, Марина Нешковић, Душан Оташевић, Горан Паскаљевић,Мирослав Могоровић, Душко Паунковић, Жарко Драгојевић и Слободан Вујовић..

Милета Продановић, председник Савета, поздравља госте, присутне чланове и обавештава да се данашња седница тонски снима, а да ће транскрипт бити достављен члановима Савета и предлаже да се данашња седница одржи без обзира на чињеницу да седници присуствује само четири члана Савета и да нема кворума за одлучивање.

Председникпредлаже за данашњу седницу следећи

**ДНЕВНИ РЕД**

1. Усвајање записника са Четрдесетдруге редовне седнице Савета;

2. Позоришна уметност у Србији данас;

3. Припрема наредне седнице;

4. Разно

Предлог Дневног реда је једногласно усвојен.

**Тачка 1.**

На део Записник са Четрдесетдруге седнице Савета примедбу је упутио Игор Јовичић, јер је у тачки 3. Записника наведено да је Игор Јовичић изнео неистините податке и довео у заблуду чланове Савета тиме што је рекао да је организатор скупа, по важећим законским одредбама, био у обавези да скуп пријави организацији унутрашњих послова. Одредбе закона које се односе на обавезу пријављивања организације скупа су Одлуком Уставног суда стављене ван снаге 23. октобра 2015. године а да је скуп испред Музеја савремене уметности организован 20. октобра 2015. године и да је у том тренутку постојала обавеза пријављивања скупа.

Ивана Стефановић је истакла да је своје мишљење, приликом дискусије у вези обавезе пријављивања скупа, засновала на информацији да је Уставни суд на седници одржаној 9. октобра 2015. године донео одлуку о стављању ван снаге одредби закона која се односе на обавезу пријављивања скупа и да је сматрала да је до 20. октобра, када је скуп и одржан, било сасвим довољно времена да одлука ступи на снагу и на основу тога изнела своје мишљење.

Председник Савета је констатовао да ће изнета мишљења бити саставни део овог записника, да Записник са Четрдесетдруге седнице Савета не може бити усвојен на овој седници због недостатка кворума и да ће се чланови Савета о записнику изјаснити на електронској седници.

**Тачка 2.**

Председник Савета је замолио заменика председника Егона Савина да настави са вођењем седнице с обзиром да ће се разматрати стање у позоришној уметности у Србији данас.

Егон Савин се захвалио на указаном поверењу и истакао да је у протекле четири године Савет у три наврата, и то тројици министара, упућивао предлоге и апеле да се формира радна група за израду Нацрта закона о позоришту. Предлози су упућивани и поред тога што је свима било јасно да тај закон не би решио све нагомилане проблеме али би био добар корак у решавању лошег стања у српском позоришту. Поздравио је присутне управнике и директоре српских театара и дао реч управнику Српског народног позоришта из Новог Сада.

Александар Милосављевић се захвалио на позиву и на почетку свог излагања рекао да главни успех српског позоришта представља чињеница да је преживело. Предложио је да се данас говори о театарском животу у Србији данас а не о конкретним позоришним установама. Истакао је следеће:

* у театарском животу је присутно свакодневно заостајање што за последицу има да вам је потребно 5 година да досегнете ниво на ком сте били пре заостајања;
* Српско народно позориште ради у веома отежаним околностима;
* незавидна финансијска ситуација је битна али не и најважнији фактор јер се не ради само о висини расположивих средстава већ и о томе да се не може функционисати ни онако како је то предвиђено Законом о култури а то је правовремено планирање;
* када имате репертоарска позоришта, а то су скоро сва у Србији, онда је неопходно четворогодишње планирање а то је немогуће јер не знате са колико средстава располажете што вам потврђује и да на данашњи дан, а то је 11. децембар, ви не знате колики буџет ће позориште имати, ког редитеља ћете моћи ангажовати итд;
* посебан проблем представља отварање квартала јер прва средства добијате крајем фебруара или почетком марта текуће године;
* у старту нема планирања а без тога нема ни рада у позоришту;
* следећи проблем представља недовољно јасно спровођење културне политике, нема инструмената спровођења културне политике на свим нивоима власти;
* указао је на лоше решење у Предлогу закона о изменама и допунама Закона о култури којим се укида појам установе културе од националног значаја;
* проблем непрецизно дефинисане надлежности: једино је јасно дефинисана надлежност Министарства културе и информисања кад је у питању Народно позориште а у случају Српског народног позоришта и Југословенског драмског позоришта то је проблем јер је за њих надлежно Министарство за државну управу и локлану самоуправу које је и само било затечено том чињеницом;
* указао је на лоша законодавна решења: Закон о култури не препознаје позориште;
* нема система на који се можеш ослонити и због тога је неопходно овај сегмент културе уредити Законом о позоришту;
* све је евидентније да су позоришне институције изложене руци комерцијализације која сама по себи није лоша али не можете сва позоришта изложити комерцијализацији јер ризикујете да се престане са припремама озбиљних представа, опера, стварања нових оперских дела;
* указао на присутност антиинтелектуалног и антикултурног дискурса у комплетном друштву који се може превазићи само успостављањем праве везе између образовања и културе;
* на крају је подсетио присутне да су он и Тамара Вучковић Манојловић пре две године упутили списак особа који би могли учествовати у раду радне групе за израду Закона о позоришту.

Дејан Савић се захвалио на позиву и изнео сагласност са свим тезама која је изложио господин Милосављевић. Као главне проблеме у култури па самим тим и у позоришту груписао је у две групе:

1. генерално стање у култури

* изостанак јасне културне политике, недостатак слике шта је приоритет у култури;
* недоношење Стратегије развоја културе и уметности која треба да буде јасна и свеобухватна и да предупреди одређене ствари;
* смањење буџета за културу на свим нивоима;
* проблем са Законом о култури је стандрадан јер се јавља још од самог почетка рада на том закону и он је често у колизији са Законом о раду, Законом о ауторским и сродним правима; примењује се спорадично и како коме одговара, и нагласио да су предложене промене површне јер нема јасне културне политике,
* Српско народно позориште има спремљен предлог већ две године али није дошао на ред јер нема одрживе верзије Закона о култури,
* Закон о максималном броју запослених је донет са најбољом намером али ће га бити тешко спровести у комплексим целинама као што су позоришта;
* као проблем навео је пример са катаголизацијом радних места при чему је у Народном позоришту број занимања смањен са232 на 80 занимања (нпр. оркестар који је до сада имао 30 занимања сада ће имати само четири занимања);

2. специфични проблеми у позориштима ( Народно позориште, Српско народно позориште и Ансамбл КОЛО)

- проблем достојанственог решавања пензионисања балетских уметника, што за последицу има немогућност подмлађивања ансамбла, нема запошљавања нових људи у балету, имате особе које не могу да раде свој посао;

- постоји недостатак одговарајућих школа на пр. балетски уметници који нису врхунски имају средњу стручну спорему и не можете им због школске спреме понудити одговарајућа радна места;

- комерцијализацију треба посматрати са доста резерве али не треба бежати од ње,

- ревизија која је извршена по први пут у Народном позоришту од стране Државне ревизорске институције указало је на три проблема: примену члан 50. Закона о култури у вези склапања уговора о раду на одређено време, ангажовање уметника не по уметничким уговорима већ на основу уговора о привременим и повременим пословима који могу да трају до 120 дана годишње и неусклађеност коефицијената плата који нису усклађени са Уредбом која не препознаје половину занимања и ствара тешкоће при исплати зарада.

Тамара Вучковић Манојловић се захвалила на позиву и сагласила се у потпуности са претходним излагањима својих колега. Као спецефичности Југословенског драмског позоришта је истакла следеће:

* јако тешка ситуација у којој се позориште налази и као потврду за то навела да позориште не добија средства из буџета Града Београда од 2012. године а од 2013. године добија средства за само једну представу;
* позориште има три сцене и само 28 стално запослених,
* повећање административних обавеза,
* брисање институција установа културе од националног значаја из Предлога закона о изменама и допунама Закона о култури,
* неусаглашеност појединих закона са Законом о култури: Закон о буџетском систему који предвиђа сопствене приходе али се различито тумачи појам сопствених прихода па имате ситуацију да донацију стране државе за гостовање позоришта у другој земљи третирају као буџетски приход а не сопствени; Закон о раду који предвиђа да се уговори о делу могу закључивати само за оне послове који нису систематизовани; Закон о јавним набавкама који не препознаје јавну набавку за програмску активност позоришта (нпр. За сценографију); Закон о максималном броју запослених, Уредбу о кефицијентима плата.

Зоран Карајић се захвалио на позиву и указао да већ изречено одсликава слику и о стању позоришта у унутрашњости. Истакао је следеће:

* да је неопходно доношење Закона о позоришту ради сигурности, заштите и опстанка позоришта поготову у унутрашњости,
* да је ове године обележено 175 година театарског живота у Шапцу,
* да локална самоуправа не дозвољава ново запошљавање и да не могу попунити упражњено место због одласка запосленог у пензију,
* на локалу се на исти начин третирају позоришта, музеји, библиотеке, архиви и гледају се само суме које се издвајају за установе а не програми које треба спровести, и као пример навео податак из 1999 године када је однос опредељених средстава позориште-музеј био 1:8, позориште-библиотека 1:7 док је сада тај однос 1:2 односно 1:1,5.

Егон Савин се захвалио гостима на излагању и указао да иако је утисак да су људи из позоришта једни другима јако важни да су истовремено и колективно усамљени јер постају постепено невидљиви и надлежни их не препознају. Препричао је разговор који је водио са градоначелником Нове Горице који је на питање због чега је тако малом месту потребно тако велелепно позориште са десет до дванаест премијера годишње одговорио да у тренутку уласка Словеније у Европску унију то представља тврђаву словеначког језика, словеначке културе и да ће, ако не сачувају своју културу и свој језик, за мали број година постати непрепознатљиви у Европској заједници. Питање позоришта није само важно за оне људе који у њима раде већ је важно за државу, заједницу, национални идентитет. Није све у новцу јер постоје земље које су веће и богатије од Србије а које немају тако значајна позоришта као Србија као што постоје и мање и сиромашније земље које имају значајнија позоришта од Србије. Због тога је неопходно доношење Закона о позоришту који треба да уреди и донесе сигурност у овај сегмент културе.

Милета Продановић је указао на проблеме у вези рада Савета, без видљивог успеха, на доношењу Стретагије развоја културе и чињеницу да се чекало осам месеци на добијање на увид материјал на коме је радна група радила па до изјаве садашњег министра да му доношење Стратегије није приоритет, као и у вези рада на пречишћавању листе установа културе од националног значаја и чињенице да се Предлогом закона о изменама и допунама Закона о култури губи статус установе културе од националног значаја.

Игор Јовичић је указао да је Министарство културе и информисања успело да да измени одредбе неких закона у корист институција културе и као пример навео да се јавне набавке не односе на програме у култури, да нема ограничења у ангажовању броја људи у програмима у култури, да се набавке у позориштима и библиотекма не третирају као коначне набавке већ да служе за даљу продају.

Ивана Стефановић се посебно захвалила свим гостима на детаљној и систематичној анализи како стања у култури тако и стања у позориштима. Охрабрујуће делује чињеница да се, на основу изречених анализа, може закључити да имамо добре људске ресурсе али је поражавајуће што не постоји друга страна која може да чује добре иницијативе и поставила реторичко питање због чега друга страна нема слуха за ову комуникацију. У излагањима су изнете озбиљне иницијативе за побољшање стања у култури као што је доношење Стратегије у области културе, доношење Закона о позориштима, Закона о музичко-сценској делатности, итд. Изнела је малу резерву када се говори о сналажењу и преживљавању, да то радници у култури раде али да ствар треба системски решити и да се не треба сналазити и преживљавати. Уз још једанпут изражену захвалност за долазак на седницу Савета истакла је као охрабрујућу чињеницу да се ставови чланова Савета и изнети ставови и увиди у тренутну ситуацију у култури у Србији подударају до мере коришћења истих формулација, истих речи и да се проблеми виде на исти начин.

Александар Милосављевић је упознао чланове Савета да су управници позоришта били позвани на састанак Одбора за културу и информисање Народне скупштине на коме је био присутан и министар Иван Тасовац и на коме су изнети сви проблеми који оптерећују област културе и потврдио да ће Савету послати документ са тог састанка.

На крају се председник Савета захвалио свим гостима како на присуству седници тако и исцрпном излагању о проблемима у позоришној уметности и добио сагласност да се достављени синопсиси могу поставити на сајт Савета.

Председник Савета је задужио Егона Савина да састави саопштење за јавност у вези данашње седнице о коме ће се чланови изјаснити на телефонској седници.

**Тачка 4.**

Под тачком разно предложена су два саопштења Савета о којима ће се чланови изјаснити на телефонској седници и која гласе:

**ПОГЛЕД НА СТАЊЕ У КУЛТУРИ НА КРАЈУ 2015. ГОДИНЕ**

На крају календарске 2015, у тренутку доношења буџета за 2016. годину, Национални савет за културу (НСК) сматра да треба де се огласи краћом анализом ситуације у култури у протеклом периоду.

Извесни проблеми на које НСК указује већ дуже време понављају се. Пре свих то је питање израде Стратегије културног развоја Републике Србије. Није познато да је Министарство културе и информисања (МКИ), чија је то законска обавеза, ову процедуру заочело. НСК жали што је са овом темом започео свој мандат пре четири и по године, што је у међувремену радио на две радне верзије Стратегије које су касније повучене и што свој мандат с истом темом и завршава.

Два значајна музеја, Музеј савремене уметности и Народни музеј, која су у реконструкцији већи број година, и даље не раде.

Музеј савремене уметности је прославио своју 50-годишњицу оснивања уз кордон полиције која га је ”бранила” од грађана који су се у том поводу окупили. Само месец дана касније објављено је да ни  Народни музеј, за који је речено да ће бити отворен на дан Народног музеја у мају 2016, такође неће бити отворен у року који је био дефинисан постављањем сатова.

Постављање сатова је била грешка. НСК сматра да су они били непотребни и да су иритирали један део јавности јер су говорили више о маркетиншком крактеру акције него о суштинској посвећености темељној реконструкцији два музеја.

Министарство културе није ни до половине децембра расписало конкурс за пројекте. Да подсетимо: у важећем Закону о култури, у члану 11. стоји: „Конкурси....се расписују за сваку наредну буџетску годину најкасније до 1. октобра текуће године.“

Такође, Министарство културе још увек није објавило резултате Конкурса за финансирање уметничких дела из области визуелних уметности за 2015. годину. Конкурс је објављен 14. маја а био је отворен до 30. јуна. НСК напомиње да су давно познати резултати за конкурсa који су објављени после овог (нпр. за откуп публикација за библиотеке, за суфинансирање мобилности уметника и професионалаца у култури, за суфинансирање пројеката производње медијских садржаја). НСК очекује од Министарства информацију шта се дешава са овим конкурсом и каква је његова судбина, обзиром да смо на истеку календарске године.

Буџет за културу је реално смањен у односу на прошлогодишњи за 500 милиона динара (у 2015. години укупан износ који се издваја за културу био је 7.530.247.000 динара а у 2016. 6.914.497.000) а ово смањење не произилази једино из чињенице да се неће више финансирати РТС и јер су угашени Танјуг и Радио Југославија.

Са великом забринутишћу НСК констатује да се повећање плата у јавном сектору једино не односи на запослене у култури. Одговор министра Тасовца да ће култура бити ”прва следећа” када је повећање плата у питању – не може да задовољи културну јавност.

Установе културе пролазе кроз фазу рада која се не би могла окарактерисати као развојна. Напротив. НСК изражава бојазан да Министарство није успоставило неопходан систем у функционисању сектора културе. Ствара се утисак да се свуда, па и у сектору културе користе маркетиншка ”паковања” за одвраћање пажње грађана од суштинских питања.

Овај недостатак се најјасније види на примеру установа културе, од којих многе имају директоре у в.д. статусу, а то значи да имају менаџмент који, због привремене позиције, не може да креира концепцију установе и да дугорочно планира. Упркос законској обавези која у члану 37. Закона о култури каже да ”...Вршилац дужности директора може обављати ту функцију најдуже једну годину” – ова обавеза није поштована, па су директори више установа културе у в.д. статусу знатно дуже од законски дозвољеног рока.

Уместо да се установе оснаже тиме што ће се борити за статус установе од националног значаја, измене и допуне Закона о култури које чекају на расправу у Скупштини, предвиђају гашење управо овог статуса. У самим установама то само може да повећа осећај несигурности и безначајности.

НСК примећује да културни посленици све чешће јавно износе своје незадовољство културном климом у земљи; многи од њих се, по сопственим речима, осећању осујећено, бесперспективно и понижено. Млади сматрају да им друштво не пружа одговарајућу шансу; старији с разлогом истичу да су заборављени и маргинализовани; самостални уметници, због недостатка добре воље код надлежних структура, (пре свега Министарства културе и информисања, Секретаријата за културу града Београда и Министарства финансија), не успевају да остваре право на здравствену заштиту; они сматрају да Министарство културе не штити њихова права и интересе и да разлог који наводи за своју пасивност, а то је немање надлежности, може бити схваћен искључиво као изговор за избегавање одговорности.

Култура се одржава упркос а не захваљујући подршци државе, и њеној јасно форумлисаној културној политици. Филмски фестивали, музички фестивали, нове позоришне представе, дечји едукатвини програми, нове књиге, монографије, помоције... – све то оставља утисак веома квалитетног и богатог  културног живота. Ипак, НСК који је по Закону обавезан да прати културна збивања у држави, закључује да се културни живот одвија стихијски, недовољно планирано, а да је главна моторна снага културног живота и стваралаштва – не културна стратегија и политика државе већ енергија и етузијазам појединаца. Статус културних радника данас је нижи него икада.

НСК завршава свој мандат без решеног иједног питања која су се отворила током предходне четири и по године. На многобројна отворена питања српске културе НСК је континуирано указивао током свог мандата, како у својим бројним саопштењима тако и у тематским разматрањима и дебатама које је водио са стручњацима и ствараоцима.

**ПОЖЕГА: ГРАДСКА ГАЛЕРИЈА/КУЛТУРНИ ЦЕНТАР**

Национални савет за културу са забринутошћу прати догађаје у Културном центру Пожега изазване континуираним нападима новопостављеног председника општине на законито, конкурсом, изабрану директорку ове куће Слађану Петровић Варагић. Мета напада је пре свега Градска галерија која делује у саставу Културног центра. Током последњих пет година та се галерија својим квалитетним програмима наметнула као једно од најважнијих чворишта визуелне уметности у Србији, пре свега оне млађе.

Слађана Петровић Варагић је од почетка свог ангажмана на месту директорке КЦ Пожега, унела огромну енергију радом и личним залагањем и допринела успешној промоцији ове установе, доказујући да и се и у мањим местима може поставити и водити институција чији значај далеко превазилази локалне оквире. Оптужбе у којима је председник општине Милан Божић повезао рад Галерије са порастом гледаности „ријелити“ програма су напросто смешне јер је управо нестручно арбитрирање, популизам и позивање на огољену политичку силу допринело општем срозавању културног нивоа и, последично, приближавању јавне сцене ономе што виђамо у „ријелити“ емисијама.

Национални савет за културу се придружује осудама овог насиља које су изрекле стручне асоцијације и противи се свакој врсти цензуре, макар и у најави. Напад на Слађану Петровић Варагић и институцију коју води посебно је опасан јер може послужити као пример политичког угрожавања аутономије градске установе културе и погубном покушају њеног партијског својатања и у другим срединама.

  Секретар Савета је присутне чланове обавестио да је на телефонској седници 12 чланова Савета гласало за усвајање следећих докумената: Записник са Тридесетдевете редовне седнице савета, Записник са Четрдесете редовне седнице Савета, Записник са Четрдесетпрве седнице Савета и текст писма Министру Ивану Тасовцу поводом планова да се на Београдској тврђави у Доњем граду обнови град деспота Стефана Лазаревића.

Седница је завршена у 15.20 часова.

Записничар: Председник:

Дејан Стојановић Милета Продановић